Ir-Regolament tal-Kummissjoni (KE) Nru 333/2004
tas-26 ta' Frar 2004
li jidderoga, għall-2004, mir-Regolament (KE) Nru 1898/97 rigward l-amministrazzjoni tal-kwoti tat-tariffa għall-laħam tal-majjal mill-Bulgarija u mir-Rumanija
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2759/75 tad-29 ta' Ottubru 1975 dwar l-organizzazzjoni komuni tas-suq fil-laħam tal-majjal [1], u b'mod partikolari l-Artikoli 8(2) u 11(1) u t-tieni paragrafu ta' l-Artikolu 22 tiegħu,
Wara li kkunsidrat id-Deċiżjoni tal-Kunsill 2003/286/KE tat-8 ta' April 2003 fuq il-konklużjoni ta' Protokoll li jaġġusta l-aspetti kummerċjali tal-Ftehim Ewropew li jwaqqaf assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Bulgarija, min-naħa l-oħra sabiex jikkunsidraw dak li ħareġ min-negozjati bejn il-Partijiet fuq konċessjonijiet agrikoli reċiproki ġodda [2], u b'mod partikolari l-Artikolu 3(2) tiegħu,
Wara li kkunsidrat id-Deċiżjoni tal-Kunsill 2003/18/KE tad-19 ta' Diċembru 2002 fuq il-konklużjoni ta' Protokoll li jaġġusta l-aspetti kummerċjali tal-Ftehim Ewropew li jwaqqaf assoċazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Rumanija, min-naħa l-oħra, sabiex jikkunsidraw dak li ħareġ min-negozjati bejn il-Partijiet fuq konċessjonijiet agrikoli reċiprokati ġodda [3], u b'mod partikolari l-Artikolu 3(2) tiegħu,
Billi:
(1) Is-sħubija tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, l-Islovenja u l-Islovakja ma' l-Unjoni Ewropea fl-1 ta' Mejju 2004 għandha tagħti s-setgħa lil dawk il-pajjiżi sabiex jikkwalifikaw għall-kwoti tat-tariffa għal-laħam tal-majjal kif ipprovdut taħt l-arranġamenti mwaqqfin mid-Deċiżjonijiet 2003/18/KE u 2003/286/KE taħt kondizzjonijiet ġusti mqabblin ma' dawk li huma applikabbli ma' l-Istati Membri eżistenti. Operaturi ekonomiċi f'dawk il-pajjiżi għandhom jingħataw il-possibbiltà għalhekk li jipparteċipaw bis-sħiħ f'dawk il-kwoti mas-sħubija.
(2) Sabiex ma jinħoloqx ċaqliq fis-suq qabel u wara l-1 ta' Mejju 2004, it-tabella taż-żmien għall-porzjonijiet kif ipprovduta fl-2004 mir-Regolament tal-Kummissjoni (KE) Nru 1898/97 tad-29 ta' Settembru 1997 li tistabbilixxi regoli għall-applikazzjoni fis-settur tal-laħam tal-majjal għall-arranġamenti taħt il-Ftehim Ewropew mal-Bulgarija, ir-Repubblika Ċeka, l-Islovakkja, ir-Rumanija, il-Polonja u ma' l-Ungerija [4] għandha tinbidel u l-allokazzjoni tal-kwantitajiet aġġustata mingħajr madankollu ma tibdel il-kwantitajiet ġenerali kif ipprovduti fid-Deċiżjonijiet 2003/286/KE u 2003/18/KE. Id-data ta' l-għeluq meta għandhom jintefgħu l-applikazzjonijiet għandha tiġi emendata wkoll.
(3) Huwa għalhekk neċessarju, għall-2004, biex tipprovdi għall-emendi u l-aġġustamenti tal-miżuri stabbiliti fl-Artikolu 2 u 4(1) tar-Regolament (KE) Nru 1898/97.
(4) Il-miżuri pprovduti f'dan ir-Regolament huma skond l-opinjoni tal-Kumitat Amministrattiv għall-Laħam tal-Majjal,
ADOTTAT DAN IR-REGOLAMENT:
Artikolu 1
1. F'deroga mill-Artikolu 2 tar-Regolament (KE) Nru 1898/97, għall-perjodu mill-1 ta' April sat-30 ta' Ġunju 2004, il-kwantitajiet stabbiliti f'Partijiet E u F ta' l-Anness 1 għal dak ir-Regolament għandhom jitqassmu kif ġej:
(a) 8 % matul il-perjodu bejn l-1 u t-30 ta' April 2004;
(b) 17 % matul il-perjodu bejn l-1 ta' Mejju u t-30 ta' Ġunju 2004.
2. F'deroga mill-Artikolu 4(1) tar-Regolament (KE) Nru 1898/97, għall-perjodu mill-1 ta' Mejju sat-30 ta' Ġunju 2004, applikazzjonijiet għal-liċenza għall-prodotti msemmija f'Partijiet E u F ta' l-Anness I għal dak ir-Regolament għandhom jiġu ssottomessi matul l-ewwel sebat ijiem ta' Mejju.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu jidba japplika mill-1 ta' April sat-30 ta' Ġunju 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta' Frar 2004.